་དང་། ཨོཾ་སརྦ་ཏ་ཐཱ་ག་ཏཱ་ཤྲཱི་ཤཱཀྱ་མུ་ན་ཡེ་ལོ་ཀེ་ཤྭ་ར་བཛྲ་པཱ་ཎི་ས་པ་རི་ཝཱ་ར་ན་མཿསརྦ་ཏ་ཐཱ་ག་ཏེ་བྷྱོ་སོགས་གསུམ་གྱིས་དབུལ། མཆོད་བསྟོད་གསོལ་གདབ་ཅི་རིགས་བྱ། གནས་དེ་ཉིད་དམ། ཕྱི་རོལ་ཏུ་གཏོར་མ་ཆ་གསུམ་སྤྱི་དང་མཐུན་པར་གཏང་བར་བྱ། སྔོན་དུ་འགྲོ་བའི་དཀྱིལ་འཁོར་སྒྲུབ་མཆོད་འཁོར་དང་བཅས་པའོ། །དེ་ནས་མཆོད་རྟེན་གྱི་ཤར་དུ་ཆུ་གཉིས་སྔོན་འགྲོའི་ཉེར་སྤྱོད་ལྔ། དཀར་གཏོར་གསུམ་དང་བཅས་པ་བཤམ། སྤོས་ཆེར་གཏུལ། རང་ཉིད་གྲོགས་དང་བཅས་པ་སྣམ་སྦྱར་གོན། ཤར་ཕྱོགས་སུ་འགྲེངས་ཏེ་འཁོད་ལ། རང་གི་སྙིང་གའི་ས་བོན་གྱི་འོད་ཀྱིས། ཕྱོགས་བཅུའི་དེ་བཞིན་གཤེགས་པ་ཐམས་ཅད་དང་། བྱང་ཆུབ་སེམས་དཔའ་བརྒྱད། གནོད་སྦྱིན་གྱི་དེད་དཔོན་ཆེན་པོ་བརྒྱད། གསང་བའི་བདག་པོ། རྒྱལ་ཆེན་བཞི། ཚངས་པ་ཁྱབ་འཇུག་དབང་ཕྱུག་ལ་སོགས་པ་འཁོར་དང་བཅས་པ་ཐམས་ཅད་བཛྲ་ས་མཱ་ཛཿ མ་ལུས་སེམས་ཅན་ཀུན་གྱི་མགོན་གྱུར་ཅིང་། ཞེས་སོགས་དབྱངས་དང་བཅས་པས་སྤྱན་དྲངས་པས། སངས་རྒྱས་རྣམས་མངོན་སུམ་བཞིན་དུ་བྱོན་ཏེ་སྲོག་ཤིང་གི་སྟེང་གི་ནམ་མཁའ་ལ་སྤྲིན་འཐིབས་པ་བཞིན་བྱོན་ནས། སྲོག་ཤིང་བྱིན་གྱིས་བརླབས་པར་བསམས་ལ། ནམ་མཁའ་དང་མཉམ་པའི་སེམས་ཅན་ཐམས་ཅད་ཕྱོགས་བཅུ་དུས་གསུམ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །མཆོད་དོ། །སྐྱབས་སུ་མཆིའོ། །ཡེ་ཤེས་ཉི་མའི་དཀྱིལ་འཁོར་དང་ཐུགས་རྗེ་ཟླ་བའི་དཀྱིལ་འཁོར་གྱིས་སྙིགས་མ་ལྔའི་འདམ་ནས་རྣམ་པར་གྲོལ་བའི་པདྨ་དང་། དགེ་བའི་ཨུཏྤལ་སྐྱེད་པར་མཛད་པ་ཆོས་ཀྱི་དབང་ཕྱུག་ཆེན་པོ་བཅོམ་ལྡན་འདས་ཤཱཀྱ་ཐུབ་པ་མིའི་སེང་གེ་ལ་ལུས་དང་ངག་དང་ཡིད་དང་བས་ཕྱག་འཚལ་ལོ། །མཆོད་དོ། །སྐྱབས་སུ་མཆིའོ། །དེ་བཞིན་གཤེགས་པ་རིན་ཆེན་འབྱུང་གནས་ལ་སོགས་པ་ཤར་ཕྱོགས་ཀྱི་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཐམས་ཅད་ལ༴ བཅོམ་ལྡན་འདས་མྱ་ངན་མེད་པའི་དཔལ་ལ་སོགས་པ་ལྷོ་ཕྱོགས་ཀྱི༴ བཅོམ་ལྡན་འདས་རིན་ཆེན་འོད་འཕྲོ་ལ་སོགས་པ་ནུབ་ཕྱོགས་ཀྱི༴ བཅོམ་ལྡན་འདས་རྒྱལ་བའི་དབང་པོ་ལ་སོགས་པ་བྱང་ཕྱོགས་ཀྱི༴ བཅོམ་ལྡན་འདས་ཏིང་ངེ་འཛིན་གྱི་གླང་པོ་དམ་པའི་དཔལ་ལ་སོགས་པ་བྱང་ཤར་གྱི༴ བཅོམ་ལྡན་འདས་པདྨ་དམ་པའི་དཔལ་ལ་སོགས་པ་ཤར་ལྷོའི༴ བཅོམ་ལྡན་འདས་ཉི་མའི་དཀྱིལ་འཁོར་སྣང་བ་དམ་པའི་དཔལ་ལ་སོགས་པ་ལྷོ་ནུབ་ཀྱི༴ བཅོམ་ལྡན་འདས་གདུགས་དམ་པའི་དཔལ་ལ་སོགས་པ་ནུབ་བྱང་གི༴ བཅོམ་ལྡན་འདས་པདྨའི་དཔལ་ལ་སོགས་པ་འོག་ཕྱོགས་ཀྱི༴ བཅོམ་ལྡན་འདས་དགའ་བའི་དཔལ་ལ་སོགས་པ་སྟེང་ཕྱོགས་ཀྱི༴ དེ་དག་ལ་སོགས་པ་རྡུལ་གཅིག་གི་སྟེང་ན་རྡུལ་སྙེད་ཀྱི་རང་བཞིན་དང་། མོས་པའི་སངས་རྒྱས་བཅོམ་ལྡན་འདས་འཁོར་དང་བཅས་པས་ཆོས་ཀྱི་དབྱིངས་ཐམས་ཅད་རྒྱས་ཤིང་གང་བར་དམིགས་ཏེ་ཞྀང་གི་རྡུལ་སྙེད་ཀྱི་ལུས་དང་ངག་ཡིད་དང་བས་ཕྱག་འཚལ་ལོ། །མཆོད་དོ་སྐྱབས་སུ་མཆིའོ། །བྱིན་གྱིས་བརླབ་ཏུ་གསོལ། འཇིག་རྟེན་གྱི་ཁམས་མཐའ་ཡས་མུ་མེད་པ་ན་བཞུགས་པའི་སྐུ་གཟུགས་ཐམས་ཅད་ལ༴ ལྷ་དང་བཅས། བདུད་དང་བཅས། ཚངས་པ་དང་བཅས་པའི་འཇིག་རྟེན་པ་ཐམས་ཅད་ཀྱི་བསོད་ནམས་ཀྱི་ཞིང་ངེས་པ་མངོན་པར་བྱང་ཆུབ་པའི་གནས་རྡོ་རྗེ་གདན་ལ་སོགས་པའི་མཆོད་རྟེན་ཆེན་པོ་བརྒྱད་དང་། དཔལ་འབྱུང་བ་དང་། ཀ་ནི་ཀ་ལ་སོགས་པའི་མཆོད་རྟེན་ཆེན་པོ་བཅུ་དང་། གཞན་ཡང་སྟེང་དང་། འོག་དང་། ཕྱོགས་དང་། ཕྱོགས་མཚམས་ཐམས་ཅད་ན་བཞུགས་སོ་འཚལ་གྱི་མཆོད་རྟེན་ཐམས་ཅད་ལ༴ དམ་པའི་ཆོས་སྟོང་པ་དང་མ་འདྲེས་པ་ལ་སོགས་པ་འབྲས་བུའི་ཆོས་དང་། ཕ་རོལ་ཏུ་ཕྱིན་པ་རྣམས་དང་། བྱང་ཆུབ་ཀྱི་ཕྱོགས་ལ་སོགས་པ་ལམ་གྱི་ཆོས་རྣམས་དང་། མདོའི་སྡེ་དང་ཤིན་ཏུ་རྒྱས་པའི་སྡེ་ལ་སོགས་པ་གསུང་རབ་ཡན་ལག་བཅུ་གཉིས་དང་། སྡེ་སྣོད་གསུམ་གྱིས་བསྡུས་པའི་བཤད་པའི་ཆོས་ཐམས་ཅད་ལ༴ འཕགས་པ་བྱམས་པ་ལ་སོགས་པའི་བྱང་ཆུབ་སེམས་དཔའ་སེམས་དཔའ་ཆེན་པོ་བརྒྱད་ལ། གནོད་སྦྱིན་གྱི་དབང་པོ་ནོར་བུ་བཟང་པོ་ལ་སོགས་པ་གནོད་སྦྱིན་གྱི་དེད་དཔོན་ཆེན་པོ་བརྒྱད་ལ༴ འཕགས་པ་ཆོས་སྐྱོང་བའི་སྲུང་མ་ཡུལ་འཁོར་སྲུང་ལ་སོགས་པ་རྒྱལ་པོ་ཆེན་པོ་བཞི་དང་། ཚངས་པ་དང་། དབང་ཕྱུག་དང་། སྲེད་མེད་ཀྱི་བུ་ལ་སོགས་པ་ལ་ཕྱག་འཚལ་ལོ། །མཆོད་དོ་བསྟན་པ་བསྲུང་དུ་གསོལ། ཞེས་དང་། ཇི་སྙེད་སུ་དག༴ སོགས་ཀྱིས་ཕྱག་བྱ། ཇི་ལྟར་འོས་པའི་ཚིགས་བཅད་སྔགས་དང་ཕྱག་རྒྱ་བཅས་པས་ཉེར་སྤྱོད་ལྔ་རོལ་མོར་བཅས་པ་འབུལ་ཞིང་རོལ་མོའི་སྒྲ་ཆེར་བྱས་ལ། ཨོཾ་ན་མོ་བྷ་ག་ཝ་ཏེ་བཛྲ་སཱ་ར་པྲ་མརྡ་ནེ། ཏ་ཐཱ་ག་ཏཱ་ཡ། ཨརྷ་ཏེ་སམྱཀྶཾ་བུདྡྷཱ་ཡ། ཏདྱ་ཐཱ། ཨོཾ་བཛྲེ་བཛྲེ། མ་ཧཱ་བཛྲེ། མ་ཧཱ་ཏེ་ཛ་བཛྲེ། མ་ཧཱ་བིདྱཱ་བཛྲེ། མ་ཧཱ་བོ་དྷི་ཙིཏྟ་བཛྲེ། མ་ཧཱ་བོ་དྷི་མཎྜོ་པ་སྃ་ཀྲ་མ་ཎ་བཛྲེ་སརྦ་ཀརྨ་ཨཱ་བ་ར་ཎ་བི་ཤོདྷ་ནེ་བཛྲེ་སྭཱ་ཧཱ། ཞེས་མཆོད་པའི་སྤྲིན་གྱི་གཟུངས་བཟླ། དཀར་གཏོར་གསུམ་བཤམས་པ་རྣམས་སྔར་བཞིན་བྱིན་གྱིས་བརླབས་ལ། ཨོཾ་ཨཱཥྟ་མ་ཧཱ་ཡཀྵ་སེ་ན་ཨ་དྷི་བ་ཏ་ཡེ་ས་པ་རི་ཝཱ་ར་ན་མཿསརྦ་ཏ་ཐཱ་ག་ཏ༴ སོགས་ཚར་གསུམ་དང་། ཨོཾ་ཙ་ཏུ་ར་མ་ཧཱ་རཱ་ཛ་ས་པ་རི་ཝཱ་ར་ན་མཿསརྦ་སོགས་ཚར་གསུམ། ཨོཾ་བྲཧྨ། ཨི་ཤྭར། བིཥྞུ་ས་པ་རི་ཝཱ་ར་ན་མཿ སོགས་གསུམ་གྱིས་གནོད་སྦྱིན་དང་། རྒྱལ་ཆེན་དང་། ཚངས་པ་སོགས་ལ་ཕུལ་ཏེ། འཇིག་རྟེན་སྐྱོང་བ་ཁྱེད་རྣམས་མཆོད་སྦྱིན་གྱི་གཏོར་མ་རྒྱ་ཆེན་པོ་འདི་བཞེས་ལ་འཇིག་རྟེན་དུ་དགེ་ལེགས་རྒྱ་ཆེན་པོ་འབྱུང་བ་དང་། དེ་བཞིན་གཤེགས་པའི་ཆོས་ཀྱི་སྐུའི་རྟེན་འདི་ལ་མཆོད་པ་དང་རིམ་གྲོ་བྱེད་ཅིང་བསྲུང་བ་དང་། སྲོག་ཤིང་བརྟན་པའི་ཕྲིན་ལས་མཛོད་ཅིག །ཅེས་བརྗོད། སྡིག་བཤགས་སོགས་ཡན་ལག་ཕྱི་མ་རྣམས་བཟང་སྤྱོད་ནས་འབྱུང་བ་བཞིན་བྱ། ཨོཾ་བི་པུ༼༢༣་༠༤༽ལ་སོགས་འོག་ནས་འབྱུང་བའི་སྔགས་ཉི་ཤུ་རྩ་བརྒྱད་བརྗོད་པས་ནམ་མཁའ་གང་བའི་དེ་བཞིན་གཤེགས་པ་ཐམས་ཅད་སྲོག་ཤིང་ལ་ཐིམ་པས་ཆོས་ཀྱི་སྐུར་བྱིན་གྱིས་བརླབས་པར་བསམས་ལ། སྤོས་རྒྱུན་མི་འཆད་པར་གཏུལ། བཟླས་པ་ཚར་བ་དང་སྲོག་ཤིང་ལ་མེ་ཏོག་གཏོར་ཞིང་། ཡང་དག་པར་རྫོགས་པའི་སངས་རྒྱས་འབུམ་ཕྲག་དགུ་བཅུ་རྩ་དགུ་དང་། གངྒ་ཀླུང་གི་ཕྱེ་མ་སྙེད་ཀྱི་གྲངས་དང་མཉམ་པའི་འཕགས་པ་ཐམས་ཅད་མཆོད་རྟེན་གྱི་སྲོག་ཤིང་འདི་ལ་བརྟན་པར་བཞུགས་ནས། མཆོད་རྟེན་ཆོས་ཀྱི་སྐུར་བྱིན་གྱིས་བརླབས་ཤིང་རིང་བསྲེལ་དང་ལྡན་པར་མཛད་དུ་གསོལ། ཞེས་ལན་གསུམ་བརྗོད། དེ་ནས་ཐལ་མོ་སྦྱར། ཡིད་རྩེ་གཅིག་ཏུ་བྱས་ལ་པུས་མོ་བཙུགས་ཏེ། སྟོན་པ་བཅོམ་ལྡན་འདས་ཤཱཀྱ་ཐུབ་པ་དང་། ཕྱོགས་བཅུའི་སངས་རྒྱས་བཅོམ་ལྡན་འདས་བྱེ་བ་ཕྲག་དགུ་བཅུ་རྩ་དགུ་འཁོར་དང་བཅས་པ་ཐམས་ཅད་དང་། བྱང་ཆུབ་སེམས་དཔའ་ཉེ་བའི་འཁོར་བརྒྱད་དང་། ཁྱད་པར་དུ་དཔལ་གསང་བའི་བདག་པོ་ཕྱག་ན་རྡོ་རྗེ་དང་། གནོད་སྦྱིན་གྱི་དེད་དཔོན་ཆེན་པོ་བརྒྱད་དང་། རྒྱལ་པོ་ཆེན་པོ་སྡེ་བཞི་དང་། ཚངས་པ་དང་། དབང་ཕྱུག་ཆེན་པོ་དང་། སྲེད་མེད་ཀྱི་བུ་ལ་སོགས་པ་འཁོར་དང་བཅས་པ་བདག་ལ་དགོངས་སུ་གསོལ༴ །བདག་ཅག་གིས་འཕགས་པ་འོད་ཟེར་དྲི་མ་མེད་པ་རྣམ་པར་དག་པའི་འོད་ཀྱི་གཟུངས་ལས་བྱུང་བའི་ཆོ་ག་བཞིན་འཕགས་པ་གདན་འཛོམ་པར་མཛད་པའི་དཀྱིལ་འཁོར་བཞེངས་སུ་གསོལ་ཏེ། འཕགས་པ་རྣམས་སྤྱན་དྲངས་ནས་མཆོད་ཅིང་གསོལ་བ་བཏབ་པ་དང་། མཆོད་རྟེན་གྱི་སྲོག་ཤིང་བཙུགས་པའི་དགེ་བའི་རྩ་བ་འདིས། འཕགས་པ་ཐམས་ཅད་ཀྱིས་མཆོད་རྟེན་འདི་ཆོས་ཀྱི་སྐུར་བྱིན་གྱིས་བརླབས་ནས་རིང་བསྲེལ་དང་ལྡན་པར་མཛད་དེ། མཆོད་རྟེན་ལ་མཆོད་པ་རིམ་གྲོ་བྱེད་ཅིང་སྲོག་ཤིང་བརྟན་པར་མཛད་དུ་གསོལ། བདག་ཅག་ལ་སོགས་པའི་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་ཐམས་ཅད་བྱང་ཞིང་དག་ནས་ཚེ་རིང་ཞིང་ནད་མེད་པ་དང་། བར་ཆད་ཀྱི་བགེགས་ཐམས་ཅད་དང་བྲལ་བ་དང་། མཐར་བླ་ན་མེད་པའི་བྱང་ཆུབ་མྱུར་དུ་ཐོབ་པར་བྱིན་གྱིས་བརླབ་ཏུ་གསོལ། སྔོན་བཅོམ་ལྡན་འདས་ཀྱིས་གསང་བའི་བདག་པོ་ཕྱག་ན་རྡོ་རྗེ་ལ་འདི་སྐད་ཅེས། དགེ་སློང་དང་། དགེ་སློང་མ་དང་། དགེ་བསྙེན་དང་། དགེ་བསྙེན་མ་གང་ལ་ལ་ཞིག་གིས་བསོད་ནམས་ཀྱི་འབྲས་བུ་ཆེན་པོ་ཐོབ་ཅིང་། ཡོན་ཏན་ཐོབ་པར་འདོད་པས་གསང་སྔགས་ཀྱི་རྒྱལ་པོའི་ཆོ་ག་སྔར་བསྟན་པ་བཞིན་དུ་བྱས་ལ། དགུ་བཅུ་རྩ་དགུ་ཡི་གེར་བྲིས་ལ་སངས་རྒྱས་ཀྱི་མཆོད་རྟེན་གྱི་མདུན་དུ་དཀྱིལ་འཁོར་གྲུ་བཞི་པ་བྱས་ལ། བའི་གཅི་བས་བྱུགས་ཏེ། གྲྭ་བཞིར་དྲིའི་ཆུས་དུང་ཕོར་བཀང་བ་རེ་རེ་གཞག །བདུག་སྤོས་ཀྱི་སྣོད་འཐུལ་བའང་གཞག །སྣོད་ཆེན་པོའི་ནང་དུ་མེ་ཏོག་དང་། དྲིའི་ཆུ་དང་། འབྲས་སྐམ་པོ་རྣམས་བླུགས་ཏེ་དཀྱིལ་འཁོར་གྱི་སྟེང་དུ་གཞག་པ་དང་། ཡང་ཏིལ་ནག་པོ་དང་། སྲན་མ་མ་ཤ་དང་། འབྲས་རྣམས་བསྲེས་ཏེ་བཙོས་པའི་འབྲས་ཐུག་ཀྲི་ས་ར་ཞེས་བྱ་བ་དང་། ཟས་དཀར་གསུམ་དང་འདི་རྣམས་བུམ་པའི་ནང་དུ་བླུགས་པ་དང་། ཡང་ཤིང་ཐོག་སྣ་ཚོགས་པ་འབྲས་བུ་དགུ་བཅུ་རྩ་དགུ་དང་། ཁ་ཟས་མིང་གིས་སྨོས་པ་འདི་རྣམས་དང་། སྤོས་དང་མེ་ཏོག་ལ་སོགས་དཀྱིལ་འཁོར་གྱི་སྟེང་དུ་བཀྲམ་ལ། གསང་སྔགས་ཀྱི་ཡི་གེ་མཆོད་རྟེན་གྱི་སྲོག་ཤིང་གི་ནང་དུ་བཅུག་ནས། མཆོད་རྟེན་གྱི་ཕྱོགས་བཞིར་ཕྱོགས་བཅུའི་དེ་བཞིན་གཤེགས་པ་ཐམས་ཅད་མངོན་སུམ་དུ་དམིགས་ཏེ་ཕྱག་བྱས་ལ། སེམས་རྩེ་གཅིག་པས་སྔགས་འདི་གདོན་པར་བྱའོ། །འདི་ལྟ་སྟེ། ཨོཾ་བི་པུ་ལ། བི་མ་ལེ། པྲ་བ་རེ། ཛི་ན་བ་རེ། ས་ར་ས་ར། སརྦ་ཏ་ཐཱ་ག་ཏ་དྷཱ་ཏུ་གརྦྷེ། ཨ་དྷིཥྛི་ཏེ་སྭཱ་ཧཱ། ཨ་ཡན་ཏུ་བྷུ་བ་ནི་སྭཱ་ཧཱ། སརྦ་དེ་པཱ་ཎི། ཨ་པ་ཧ་ཡ་བི་ཤུདྡྷ་ཨ་དྷིཥྛ་ཎ་ས་མ་ཡེ་སྭཱ་ཧཱ། བདུག་སྤོས་འཐུལ་བ་རྒྱུན་མ་ཆད་པར་བྱ་ཞིང་གསང་སྔགས་ལན་ཉི་ཤུ་རྩ་བརྒྱད་བཏོན་ན་བྱང་ཆུབ་སེམས་དཔའ་སེམས་དཔའ་ཆེན་པོ་བརྒྱད་དང་། གནོད་སྦྱིན་གྱི་དེད་དཔོན་ཆེན་པོ་བརྒྱད་དང་། གསང་བའི་བདག་པོ་དང་། རྒྱལ་པོ་ཆེན་པོ་བཞི་དང་། ཚངས་པ་དང་། དབང་ཕྱུག་ཆེན་པོ་དང་། སྲེད་མེད་ཀྱི་བུ་རྣམས་དེའི་མོད་ལ་མཆོད་རྟེན་དེ་ལ་མཆོད་པ་དང་། རིམ་གྲོ་བྱེད། སྲོག་ཤིང་བརྟན་པར་བྱེད་དོ། །དེ་བས་གོང་དུ་ཡང་སངས་རྒྱས་བྱེ་བ་འབུམ་ཕྲག་དགུ་བཅུ་རྩ་དགུ་དང་། གངྒཱའི་རླུང་གི་བྱེ་མ་སྙེད་ཀྱང་གནས་དེར་གཤེགས་ཏེ། མཆོད་རྟེན་ལ་མཆོད་པ་དང་། ཆོས་སྐུར་བྱིན་གྱིས་བརླབས་ཤིང་རིང་བསྲེལ་དང་ལྡན་པར་མཛད་དོ། །དེ་ལྟར་སེམས་ཐག་པ་ནས་ཆོ་ག་ཚུལ་བཞིན་དུ་བྱས་ན་ཕན་ཡོན་དེ་དག་དང་། གཞན་ཡང་མཆོད་རྟེན་ཡིད་བཞིན་གྱི་ནོར་བུ་རིན་པོ་ཆེ་ལས་བྱས་པའི་བསོད་ནམས་འཐོབ་པར་འགྱུར་ཏེ། རིན་པོ་ཆེའི་རྣམ་པ་བྱེ་བ་ཁྲག་ཁྲིག་བརྒྱ་སྟོང་དུ་མ་ལས་མཆོད་རྟེན་བྱས་པ་དང་འདྲ་བར་འགྱུར་རོ། །དགེ་བའི་རྩ་བ་རྒྱ་ཆེན་པོ་དང་ལྡན་ཞིང་། ལུས་རྣམ་པར་དག་ལ་ཚེ་རིང་ཞིང་ནད་མེད་པ་དང་། བགེགས་ཐམས་ཅད་ཀྱིས་མི་ཚུགས་པར་འགྱུར་རོ། །གང་གཞན་ལ་ལ་ཞིག་མཆོད་རྟེན་དེ་དག་མཐོང་ངམ། མཆོད་རྟེན་དེའི་དྲིལ་བུའི་སྒྲ་ཐོས་ནའང་། ལས་ཀྱི་སྒྲིབ་པ་དང་སྡིག་པ་ཐམས་ཅད་བྱང་བར་འགྱུར་ཏེ། མཚམས་མེད་པ་ལྔ་བྱས་པའང་ཡོངས་སུ་བྱང་ནས་འཆི་བའི་དུས་བྱས་པའི་འོག་ཏུ་བདེ་བ་ཅན་གྱི་འཇིག་རྟེན་དུ་སྐྱེའོ། །གང་ལ་ལ་ཞིག་གིས་མཆོད་རྟེན་དེའི་མིང་ཙམ་ཐོས་པའང་འཆི་བའི་དུས་བྱས་ན་བླ་ན་མེད་པའི་བྱང་ཆུབ་ཀྱི་ལམ་འཐོབ་པར་འགྱུར་རོ། །ཐ་ན་བྱ་དང་རི་དྭགས་ལ་སོགས་པ་སེམས་ཅན་གང་གིས་མཐོང་བ་དེའང་ཚེ་འཕོས་ནས་དུད་འགྲོའི་སྐྱེ་གནས་སྤངས་ནས་བསོད་ནམས་དང་ལྡན་པའི་ལུས་འཐོབ་པར་འགྱུར་རོ། །ཞེས་བཀའ་སྩལ་པའི་ཕན་ཡོན་ཐམས་ཅད་བདག་ཅག་ལ་སོགས་པའི་སེམས་ཅན་ཐམས་ཅད་ལ་འཕྲལ་དུ་འགྲུབ་པར་ཅི་གནང་། དེ་བཞིན་གཤེགས་པའི་བཀའ་ཡང་དག་པ་ཚད་མར་གྱུར་པས་ཇི་ལྟར་བཀའ་སྩལ་པ་བཞིན་དུ་བདེན་པ་མངོན་སུམ་དུ་བསྟན་པར་ཅི་གནང་། ཞེས་ལན་གསུམ་དུ་གསོལ་བ་ནན་ཏན་དུ་གདབ། དེ་བཞིན་དུ་ལྷོ་ལ་སོགས་པར་ཡང་སྤྱན་དྲངས་ནས་གསོལ་བ་གདབ་པའི་བར་གོང་བཞིན་དུ་བྱས་པའི་མཐར་ཤར་ཕྱོགས་ནས་བཀྲ་ཤིས་ཀྱི་ཚིགས་སུ་བཅད་པ་མང་དུ་བརྗོད་ཅིང་མེ་ཏོག་དོར། རོལ་མོའི་སྒྲ་ཆེར་བྱ་སྟེ། དངོས་གཞིའི་ཆོ་གའོ། །དེ་ནས་སླར་ཡང་དཀྱིལ་འཁོར་ལ་མཆོད་བསྟོད་གསོལ་གདབ་བྱ། ཡི་གེ་བརྒྱ་པ་ལན་གསུམ་དང་། མ་འབྱོར་པ་དང་ཉམས་པ་སོགས་ཀྱིས་ནོངས་པ་བཟོད་པར་གསོལ། ཤཱཀྱ་མུ་ན་ཡེ་ཨརྒྷཾ་སྭཱ་ཧཱ། མུཿཞེས་སོགས་སྤྱན་དྲངས་པའི་སྔགས་རྣམས་ཀྱི་ཨེ་ཧྱེ་ཧིའི་ཚབ་ཏུ་ཨརྒྷཾ་སྭཱ་ཧཱ་མུཿ ཞེས་རེ་རེ་ཞིང་བརྗོད་པས་ཡེ་ཤེས་པ་རྣམས་གཤེགས། གཞལ་ཡས་ཁང་བདག་ལ་བསྡུ། ཨ་ཀཱ་རོ་བརྗོད་ཅིང་རྡུལ་ཚོན་ཕྱགས་ལ་རྒྱ་མཚོར་འབབ་པའི་ཆུ་ཀླུང་དུ་དོར་རོ། །ལས་ཀྱི་རྗེས་བསྡུས་ལ་བཀྲ་ཤིས་རྒྱ་ཆེར་བྱ་སྟེ་མཇུག་གི་ཆོ་གའོ།། །།མཐོང་ཐོས་དྲན་རེག་ཙམ་གྱིས་ཀྱང་། །ཞི་བསིལ་ངལ་འཚོ་སྦྱིན་པའི་ཕུལ། །མཆོད་རྟེན་སྲོག་ཤིང་འཛུགས་པའི་ཚུལ། །གོང་མའི་གསུང་ཉིད་སླར་ཡང་བསྡེབས། །དགེ་འབྲས་ཟླ་བའི་བསིལ་ཟེར་གྱིས། །འགྲོ་ཡིད་ཀུནྡ་དབང་བྱས་ཏེ། །ཐར་པ་ཐམས་ཅད་མཁྱེན་པ་ཡི། །ལོ་འདབ་ཕྱོགས་བརྒྱར་གྲོལ་གྱུར་ཅིག །ཅེས་འཕགས་པ་འོད་ཟེར་དྲི་མ་མེད་པའི་སྒོ་ནས་མཆོད་རྟེན་གྱི་སྲོག་ཤིང་འཛུགས་པའི་ངག་འདོན་བཀླགས་ཆོག་ཏུ་བཀོད་པ་འདི་ནི་འཇམ་དབྱངས་མཁྱེན་བརྩེའི་དབང་ཕྱུག་གི་གསུང་ཉིད་ཡང་བསྐྱར་དུ་བྲིས་ཤིག་ཅེས་རྗེ་བླ་མའི་རྡོ་རྗེའི་བཀའི་རྗེས་སུ་གནང་བ་ཐོབ་པར་བརྟེན་ནས་བློ་གཏེར་དབང་པོས་བྲིས་པའི་དགེ་བས་དྲིན་ཅན་ཕ་མས་ཐོག་དྲངས་བདག་སོགས་འགྲོ་ཀུན་ལས་སྒྲིབ་ཐམས་ཅད་བྱང་སྟེ་བཅོམ་ལྡན་འདས་ཤཱཀྱ་སེང་གེའི་གོ་འཕང་ལ་རེག་པའི་རྒྱུར་གྱུར་ཅིག །སརྦ་མངྒ་ལཾ།།